SL Uradni list Evropske unije C 284/12

Objava vloge za spremembo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2008/C 284/08)

Ta objava daje pravico do ugovora zoper vlogo za spremembo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo v skladu s členom 9

„SABINA“

ES št.: IT-0117-1511-26.10.2004

ZGO ( ) ZOP ( X )

1. Spremenjena postavka v specifikaciji proizvoda

— Ime proizvoda — Opis proizvoda — Geografsko območje — Dokazilo o poreklu — Metoda pridobivanja — Povezava — Označevanje — Nacionalne zahteve — Drugo (navedite)

2. Vrsta spremembe

— Sprememba enotnega dokumenta ali povzetka — Sprememba specifikacije registrirane ZOP ali ZGO, za katero še nista bila objavljena enotni dokument ali povzetek — Sprememba specifikacije, ki ne zahteva spremembe objavljenega enotnega dokumenta (člen 9(3) Uredbe (ES) št. 510/2006) — Začasna sprememba specifikacije zaradi uvedbe obveznih sanitarnih ali fitosanitarnih ukrepov s strani javnih organov (člen 9(4) Uredbe (ES) št.510/2006)

3. Sprememba(-e)

3.1 Opis

V členu 6 specifikacije v zvezi z „značilnostmi ob porabi“ ZOP olja „Sabina“ so natančneje opisane značilnosti proizvoda, predvsem barva („rumeno-zelena z odtenki zlate“), okus (lahko je tudi „pikanten“, ko je olje še zelo sveže) in kislost (največ „0,6 g/100 g olja“). Predvsem pa so bili uvedeni parametri, ki niso vključeni v registrirano specifikacijo, vendar so ključnega pomena za opis značilnosti olja: mediana lastnosti „sadežno“ in mediana „napake“, peroksidno število in odstotek oleinske kisline.

Posledično so bile črtane splošne navedbe, ki so se nanašale le na skladnost z veljavno zakonodajo.

Poleg tega je bil zaradi skladnosti z Uredbo (ES) št. 510/2006 črtan tretji odstavek člena 6, ki pooblašča ministrstvo, da vključi druge parametre za opis proizvoda.

3.2 Geografsko območje

Upravno ozemlje nekdanje občine Mentana je bilo razdeljeno na občino Mentana in novo občino Fontenuova, ki jo je bilo zato treba vključiti med občine pokrajine Rim, ki so navedene v členu 3 v zvezi z „Območjem proizvodnje“. V del člena 3, ki opredeljuje območje proizvodnje, je bila zato vključena navedba „nekdanja občina Mentana (danes občini Mentana in Fontenuova)“. Vključitev občine Fontenuova zato ne pomeni, da se je območje povečalo.

V členu 3 specifikacije je bilo razširjeno območje proizvodnje z vključitvijo zelo majhnega, vendar natančno opredeljenega ozemlja občine Rim, ki ima enake značilnosti prsti in podnebja ter enako tradicijo kot območje, ki je že navedeno v veljavni specifikaciji. Zahteva za spremembo je bila vložena, ker veljavna specifikacija ne upošteva zgodovinskega območja nekdanje Sabine, ki ima enake okoljske značilnosti in pogoje za gojenje oljk kot območje, iz katerega izhaja ZOP „Sabina“.

3.3 Dokazilo o poreklu

Specifikacija ni vsebovala sklicevanj na dokazilo o poreklu in nadzorne ukrepe, zato je primerno, da se vključita člena 3a in 6a v zvezi z „Izvorom proizvoda“ in „Nadzornim organom“.

3.4 Metoda pridobivanja

V členu 4 veljavne specifikacije v zvezi z „Značilnostmi gojenja“ je bil spremenjen odstavek 8 s črtanjem besedila, ki je deželo Lazio pooblaščal, da s posvetovanjem s konzorcijem za zaščito določi obdobje obiranja oljk, namesto tega pa se je natančno določilo obdobje, v katerem je treba vsako leto opraviti obiranje in stiskanje oljk (od 1. oktobra do 31. januarja).

Poleg tega se v člen 4 specifikacije doda določba, ki dovoljuje namakanje.

V členu 5 veljavne specifikacije v zvezi s „Tehnikami za proizvodnjo olja“ se na koncu odstavka 2 dodajo besede „njihove teže“, saj se obstoječi stavek „največji donos oljk v olju ne sme presegati 25 %“ ne razume dovolj jasno, da se 25 % nanaša na težo olja glede na težo oljk.

V istem členu 5 je bil črtan odstavek 3 zaradi nepotrebnega ponavljanja, saj so značilnosti olja „Sabina“ določene v sledečem členu 6.

3.5 Označevanje

V členu 7 specifikacije v zvezi z „Opisom in predstavitvijo proizvoda“ je bil črtan odstavek 4, ker je imel enako vsebino kot predhodni odstavek.

V isti člen 7 je bil vnesen celoten odstavek (peti), v katerem so jasneje in s tem za potrošnika razumljiveje navedeni napisi, ki morajo biti navedeni na etiketi ZOP „Sabina“. Na embalaži mora biti poleg leta proizvodnje (natančneje poimenovano „tržno leto proizvodnje“) navedena tudi serijska številka, ki jo dodeli certifikacijski organ, s čimer se zagotovijo jasnejše in razumljivejše informacije za potrošnika in sledljivost proizvoda. Poleg tega se lahko na razstavah, sejmih in drugih prireditvah olje „Sabina“ razdeljuje v zavojčkih za enkratno uporabo in treba je bilo tudi za ta primer določiti, katere informacije morajo biti navedene na takšnih embalažah, zato je bil dodan zadnji odstavek člena 7.

V odstavek 6 člena 7 v zvezi s posodami, v katerih se shranjuje proizvod, je bila dodana tudi keramika, ki je vrsta materiala, ki se tradicionalno uporablja za shranjevanje olja.

3.6 Nacionalne zahteve

V členu 4 veljavne specifikacije v zvezi z „Značilnostmi gojenja“ so bili izbrisani in/ali spremenjeni nekateri odstavki:

— odstavek 4, ki deželo Lazio pooblašča za izvajanje odobritev novih oblik gojenja, ki še niso vključene v specifikacijo, je bil črtan zaradi skladnosti z Uredbo (ES) št. 510/2006,

— v odstavku 7 v zvezi z „mešanim gojenjem“ se je besedilo o pooblaščenosti dežele Lazio za preverjanje proizvodnje črtalo zaradi skladnosti z Uredbo (ES) št. 510/2006,

— odstavka 9 in 10 sta se črtala, saj sta oba deželi Lazio zagotavljala pravice na podlagi razveljavljene nacionalne zakonodaje (D.M. 573 z dne 4. novembra 1993 – Zakon št. 169 z dne 5. februarja 1992).

Besedilo ROP „Registrirana označba porekla“, ki izhaja iz stare nacionalne zakonodaje, je bilo v več točkah specifikacije (člen 1, odstavek 1 členov 2, 3 in 6) nadomeščeno z ZOP „Zaščitena označba porekla“.

POVZETEK

UREDBA SVETA (ES) št. 510/2006

„SABINA“

ES št.: IT-0117-1511-26.10.2004

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle Politiche agricole e forestali Naslov: Via XX Settembre 20 I-00187 Rome Tel.: (39) 06 481 99 68 Faks: (39) 06 420 131 26 E-mail: qtc3@politicheagricole.it

2. Vlagatelj:

Naziv: Consorzio Sabina DOP — Consorzio per la tutela e la valorizzazione dell'olio a Denominazione di Origine Protetta della Sabina Naslov: Via Porta Monopoli, 2 Loc. Farfa I-02032 Fara in Sabina (RI) Tel.: (39) 06 697 924 01 Faks: (39) 0765 94 30 889 E-mail: consorziosabinadop@cste-centroservizi.com Sestava: Proizvajalci/predelovalci ( X ) drugo ( )

3. Vrsta proizvoda:

Skupina 1.5 – Olja in masti (maslo, margarina, olje itd.)

4. Specifikacija:

(Povzetek zahtev v skladu s členom 4(2) Uredbe (ES) št. 510/2006)

4.1 Naziv:

„Sabina“

4.2 Opis:

Ekstra deviško oljčno olje ZOP „Sabina“ ima ob vnosu v promet za prehrano naslednje značilnosti:

— barva: rumeno-zelena z zlatimi odtenki,

— vonj: saden,

— okus: saden, žameten, enakomeren, aromatičen, sladek, grenak in pikanten, če je olje zelo sveže,

— testiranja: mediana lastnosti „sadežno“ > 0 in mediana „napake“ = 0,

— največja skupna kislost, izražena v oleinski kislini, v teži ne sme presegati 0,6 g na 100 g olja,

— peroksidno število: ≤ 14 meq O2/kg,

— najmanjši odstotek oleinske kisline je 68 %.

4.3 Geografsko območje:

Območje proizvodnje ZOP „Sabina“ je v pokrajinah Rim in Rieti. V teh pokrajinah zajema celotno ali del upravnega območja občin in krajev na severovzhodnem delu pokrajine Rim in jugozahodnem delu pokrajine Rieti. Celotno območje je vzhodno od reke Tevere.

4.4 Dokazilo o poreklu:

Vsako fazo proizvodnega procesa mora spremljati nadzorni organ iz točke 4.7 v skladu z načrtom spremljanja in za vsako se vodijo vhodni in izhodni proizvodi. S tem in vpisom katastrskih parcel, na katerih se izvaja gojenje oljk, proizvajalcev, predelovalcev in izvajalcev pakiranja v ustrezne registre, ki jih vodi nadzorni organ, ter s pravočasno prijavo količin proizvedenih oljk, količin proizvedenega olja in količin zapakiranih in označenih proizvodov nadzornemu organu se zagotavlja sledljivost proizvodov. Vse fizične in pravne osebe, ki so vpisane v ustrezne registre, so lahko predmet kontrole nadzornega organa, ki jo izvaja v skladu s proizvodno specifikacijo in zadevnim načrtom spremljanja.

4.5 Metoda pridobivanja:

ZOP „Sabina“ se pridobiva iz naslednjih vrst oljk, ki se v nasadih gojijo posamično ali skupaj: Carboncella, Leccino, Raja; Pendolino, Frantoio, Moraiolo, Olivastrone, Salviana, Olivago in Rosciola, ki predstavljajo najmanj 75 %. Do 25 % se lahko uporabijo tudi oljke drugih vrst iz nasada.

Za pridobivanje ekstra deviškega olja „Sabina“ so primerni le nasadi na rahli, prepustni, suhi, vendar ne izsušeni prsti apnenčastega izvora.

Razdalje med drevesi, postopki gojenja in sistemi obrezovanja morajo biti takšni, kot se običajno uporabljajo, ali pa takšni, da ne spremenijo značilnosti oljk ali olja. Namakanje je dovoljeno; kakršno koli pospeševanje rasti izven rastne sezone je prepovedano.

V specializiranih nasadih največja proizvodnja oljk ne sme presegati 6 300 kg na ha. Za mešano gojenje je največja proizvodnja oljk na hektar odvisna od dejanske površine, ki jo pokriva nasad.

Obiranje oljk in stiskanje olja se opravi v obdobju med 1. oktobrom in 31. januarjem vsakega tržnega leta.

Stiskanje olja in pakiranje se morata opraviti na območju, določenem v točki 4.3.

4.6 Povezava:

Olje „Sabina“ se pridobiva na južnih pobočjih gričev, katerih položaj in rahla, prepustna in suha apnenčasta prst omogočata odtekanje vode, kar je ključni pogoj za kvalifikacijo proizvoda.

Pobočja so večinoma obrnjena proti jugu, kar je ključni pogoj za heliofilno rastlino, kot je oljka.

Območje „Sabina“ leži na severnem delu območja gojenja oljk.

Kljub občasnim naravnim neugodnostim, kot je mraz, se na območju Sabina proizvaja visokokakovosten proizvod, katerega kakovost je povezana s položajem območja gojenja.

Dokazi, tudi fotografski, o uporabi označbe porekla „Sabina“ na etiketah in posodah ter blagovne znamke in o prvih korakih k zaščiti te označbe, so v publikaciji z naslovom „Olivi et olio Sabina“, ki jo je izdala Elaiopolio consorziale Sabino in natisnila R.E.D.A. leta 1949 za praznik olja „Sagra dell'olio“, ki se je praznoval 19. septembra istega leta blizu kraja Abbazia Benedettina di Farfa. Fotokopija publikacije je priložena v Prilogi. Še več dokumentov, ki dokazujejo prisotnost označbe „Sabina“, je povezanih s številnimi praznovanji proizvodnje olja na tem območju, ki so bila organizirana v preteklosti. Predvsem so pomembne etikete olja, proizvedenega na območju Sabina, ki so se uporabljale na sejmu v Milanu leta 1926 in ki so se pojavile na plakatu, ki je oglaševal prvo razstavo oljčnega olja Sabina, organizirano 31. maja 1959 blizu kraja Palombara Sabina.

4.7 Nadzorni organ:

Naziv: C.C.I.A.A. di Roma Naslov: Via Appia Nuova 218 I-00183 Rome Tel.: (39) 06 772 038 67 (39) 06 704 969 18 Faks: (39) 06 520 824 93 E-mail: enzo.niri@rm.camcom.it

4.8 Označevanje:

Zaščiteni označbi „Sabina“ se ne sme dodati nobene opredelitve, ki ni izrecno odobrena, vključno s pridevniki: fine (žlahten), scelto (izbran), selezionato (izbran), superiore (najboljše kakovosti), genuino (pristen).

Prepovedana je uporaba dodatnih geografskih navedb in geografskih ali toponomastičnih označb, ki se nanašajo na občine, dele območij ali celotna geografska območja, ki jih zajema območje proizvodnje iz točke 4.2.

Nazivi podjetij, družb, gospodarskih poslopij, imena podjetij in zasebne blagovne znamke ne smejo hvaliti proizvoda in zavajati potrošnikov.

Ime zaščitene označbe porekla „Sabina“ mora biti na etiketi navedeno z razločnimi črkami, ki se ne zbrišejo in katerih barva je močno kontrastna v primerjavi z barvo etikete, ter se jasno razlikuje od drugih navedb na etiketi.

Na etiketo je treba vključiti eno od naslednjih navedb:

OLIO EXTRAVERGINE DI OLIVA SABINA DOP ali

OLIO EXTRAVERGINE DI OLIVA SABINA DENOMINAZIONE DI ORIGINE PROTETTA

Dodati je treba tudi navedbo „olio confezionato dal produttore all'origine“ (polnjenje olja v posodo izvedel proizvajalec na kraju proizvodnje) ali „olio confezionato nella zona di produzione“ (polnjenje olja v posodo izvedeno na območju proizvodnje).

Ekstra deviško olje z zaščiteno označbo porekla „Sabina“, mora biti za vnos v prodajo polnjeno v posode iz stekla, nerjaveče kovine ali keramike s prostornino največ petih litrov.

Na vsaki posodi je treba navesti serijsko številko, ki jo je izdal certifikacijski organ, in tržno leto proizvodnje. Proizvod se lahko polni tudi v zavojčke za enkratno uporabo, na katerih so naslednje navedbe: zaščitena označba, serijska številka, tržno leto proizvodnje in zaporedna številka, ki jo določi nadzorni organ.

(1) UL L 93, 31.3.2006, str. 12.